*Jn12,50 Én pedig tudom, hogy az ő parancsolata örök élet. Amit tehát én mondok, úgy hirdetem, ahogyan az Atya mondta nekem.”*

Az Atya Szava az örök élet! Az Ő Szava a Teremtő, a Helyreállító Szó! Az élet elindulása Tőle van, a test itt hagyásának ideje Tőle van. Az Atya Szava a mindenek fölött lévő Szó!

Jézus a földön ezeket mondta hallgatóinak. Csoda, hogy ennyire különböző volt a fogadtatás? Nem gondolom. Ezek a szavak ugyanis merev, vallásos rendben felnőtt és ahhoz szokott emberek számára sokszor idegennek tűntek. A zsidó vallás Jézus korában már sajnos ilyen volt. Telve hagyományokkal, rituálékkal. Akkor ezek rossz dolgok? Én árnyaltabban szeretek fogalmazni: meghatározott ideig hatásos dolgok. Az ÓSZ feladata, hogy Krisztushoz vezessen. Ha találkoztam Krisztussal, akkor a vezetés már a Szent Szellem feladata és teszi is. Ebből a nézőpontból sok újat találhatok az ÓSZ-ben ami szintén Krisztus óra mutat, de már más a nézőpont.

De vissza az Igevershez! Jézus az Atya parancsa szerint járt el a földön, mindent aszerint tett, az Atya pedig megdicsőítette Jézust. Ez a megdicsőült Jézus a földön elszenvedte a kereszthalált, ennek következtében mi emberek oda mehetünk az Atyához, azaz részesei lehetünk az örök életnek. Neked is van Jézus mellett töltendő örök életed? *Vadon Gyula*